**HÍREK EGY PERCBEN – LEHETŐSÉG A PÁRMUNKÁRA, VAGY AKÁR EGYÉNILEG**

A tanár vázlatszerű PPT-t készít, óra elején adott témákban ismertetőket oszt ki pároknak vagy egyéneknek. (Ezeket tartós módon kell elkészíteni, hogy többször is lehessen használni). Természetesen lehet bővíteni a témákat. Amikor az új anyag közlésében a tanár eléri az adott témát, a tanulók jelzik egy egyezményes jellel, hogy ők szeretnének erről beszélni, és egy percben összesűrítik mondanivalójukat. A PPT természetesen elküldhető a tanulóknak interneten keresztül. Jelenleg az adott tananyag: BUDAPEST VILÁGVÁROSSÁ FEJLŐDÉSE, ÉS A VÁROSI ÉLETMÓD.

1. Budapest lakosságának növekedése, urbanizáció

1869-ben az ország lakosságának 13,3%-a, 1910-ben már 19%-a tartozik a városi népességhez. Igaz, a nagyarányú növekedés túlnyomórészt Budapest hallatlanul dinamikus, „amerikai” tempójú népesség-gyarapodásának köszönhető és aránytalanul kisebb mértékben vették ki belőle részüket a vidéki városok. A főváros és a vidéki városok demográfiai nagyságrendje, valamint növekedési ritmusa közötti szembeötlő és egyre mélyülő különbséget beszédesen bizonyítja, hogy a 26 vidéki törvényhatósági jogú város teljes (1869–1910 közötti) népességszaporulata (577 293 fő) elmaradt Budapest korabeli népesség-gyarapodásának számától. Az utóbbi ugyanis 609 686 főt tett ki.

1900-ban 125 település lakosságszáma haladta meg a tízezer főt, s köztük Budapest kiemelkedett minden tekintetben a maga 713 ezer fős lakosságszámával. Szeged lélekszáma egyedül haladta meg a százezer lakost (100 552), Budapest alatt így egyedül ez a város volt „európai mércével mérve” formailag nagyváros. A századfordulón hét város (Szabadka, Debrecen, Pozsony, Hódmezővásárhely, Zágráb, Kecskemét, Arad) lakosságszáma volt 50 és 100 ezer fő között, ők tekinthetőek Budapest és Szeged mellett egyfajta nagyvárosnak, s ezeken a településeken mintegy 4,3 millió fő élt. Az akkori ország lakosságának 23,7%-a élt ebben a településkategóriában.

1. Fővárosi Közmunkák tanácsa

A városrendezéssel kapcsolatos teendők ellátására elrendelte a törvény a Fővárosi Közmunkák Tanácsának felállítását, amelynek feladata a fővárosra vagy városrészekre kiterjedő szabályozási tervek készítése, munkák előkészítése. Míg a városok egységes rendezési terve el nem készül, és az építésügyet törvénnyel szabályozni nem fogják, a városoknak az F.K.T. terveihez és előírásaihoz kell igazodniuk. Építési és építésrendőri ügyekben az F.K.T. a városi tanácsok fölött, másodfokú hatóságként szerepel. A törvény lehetőséget nyújtott az F.K.T.-nak, hogy tevékenységét a főváros határain túl is kiterjessze.

Az F.K.T. jogállása, szervezeti rendje tisztázása után alelnökét és tanácsa kilenc tagját a kormány, hat tagot Pest, hármat Buda nevezett ki. A városegyesítés után Budapest kilenc tagot delegált. Tanácskozási jogú tagok voltak még Buda és Pest egy-egy városi tanácsosa, a két város főmérnöke, középítési bizottságaik két-két tagja és azok a szakértők, akiket esetenként meghívtak. 1873 után a középítési bizottságok küldöttei helyébe a fővárosi középítési bizottmány négy tagja lépett, a városi főmérnököket a főváros főmérnöke, majd középítési igazgatója, a fővárosi mérnöki hivatal megszűntével pedig a főváros két műszaki osztályának vezető tanácsnoka váltották fel. Andrássy fellépése nyomán az F.K.T. elnöke, szokásjogon, a miniszterelnök lett.

Az F.K.T. ügyeit adminisztratív osztálya, a tanács elé kerülő ügyeket műszaki osztálya dolgozza fel. A tanács előtt általában az F.K.T. előadója referált. A tanács szótöbbséggel döntött.

Az FKT híres és igen aktív tagjai voltak: gr. Andrássy Gyula és Podmaniczky Frigyes

1. Eklektika és szecesszió Budapesten a dualizmus idején (építészeti stílusok)

Mindkét építészeti stílus megjelent Budapest építészetében, először az eklektikus, majd a szecesszió. Az eklektika a különféle korok, stílusok, irányzatok keveredését jelenti. Az így épített épületeknél megtalálhatjuk a román, a gót, a reneszánsz és a barokk építészeti elemeket egyaránt. Híres épületei Budapesten pl.: Operaház, Parlament, Keleti Pályaudvar.

A szecesszió már a 19. század legvégétől jelentkezett Európában. Arra törekedett, hogy a történeti múlttól elszakadjon, új, modern formákat teremtsen. Az épületeken gyakran láthatunk növénymotívumokat, és a keleti építészeti stílus is tetten érhető az ilyen alkotásokban. Híres épületei Budapesten pl.: Fővárosi Állat- és Növénykert, Iparmúzeum.

1. Millennium

1896-ban ezen a napon kezdődtek meg a millenniumi ünnepségek. A király 1896. május 2-án a Városligetben harangzúgás közepette nyitotta meg az ünnepségek központi rendezvényét, a városligeti ezredévi kiállítást. A kiállítási épületek összköltsége meghaladta a 4,5 millió forintot, az ezredév tiszteletére emelt épületek, emlékhelyek megépítésére pedig 5,2 milliót különítettek el a költségvetésben. Az ünnepségekről a kormány és a képviselőház már korábban döntött, egyszersmind törvényben rögzítette az ezredév megörökítését szolgáló művek lajstromát. A mai Hősök terén található szoborcsoport mellett az ország hét különböző helyén emlékoszlopot állítottak fel, a Halászbástyára Szent István lovas szobrát tervezték, döntés született 400 új állami népiskola létrehozásáról. Apponyi Albert 1895. karácsonyi felhívására a pártok az ünnepségek tartamára felfüggesztették politikai csatározásaikat. A városligeti kiállítás területére díszkapun jutottak be a látogatók, akik a különböző utazási kedvezményeknek köszönhetően az egész országból érkeztek, s akik száma megközelítette az ország lakosságának egyharmadát, vagyis a 6 milliót.

1. Közlekedés Magyarországon/ városi közlekedés

A bankok számára a legbiztosabb befektetésnek a vasútépítés számított, mert az állam 6%-os kamatgaranciát biztosított rá. Ennek hatására óriási lendülettel indult meg a vasútépítés. 1867–1873 között 3981 km, 1874–1890 között 5129 km, 1891–1913 között 10 686 km vasút épült. Legkorábban a fővonalak épültek ki, pl. Budapest–Miskolc–Mezőlaborc, vagy Budapest–Vác–Pozsony, vagy Budapest–Szolnok–Arad. Az összekötő és mellékvonalak csak később, főleg 1890 után épültek ki. A vasútvonal kiépítésénél gróf Széchenyi István tervei valósultak meg, vagyis jellemzővé vált a Budapest-centrikusság. A vasúthálózat mellett a közlekedés egyéb ágazatai is fejlődtek a dualizmus időszakában. A folyók (Duna, Tisza, Dráva, Száva, Maros) szabályozásával a korábbitól jelentősebbé válhatott a gőzhajózás, ennek következtében a folyami áruszállítás is közel háromszorosára bővült.

Bővült a makadám jellegű (kővel kirakott) közutak hossza is (térképről: 18898-ben 33 937 km, 1910-ben 42 950 km).

Közel 2,5-szörösre bővült az adriai kikötők forgalma is. A legjelentősebb kikötő Fiume volt, amelyet 1873-ra vasút kötött össze az ország többi részével.

Jelentősen fejlődtek a nagyobb városokon belüli közlekedési lehetőségek is. A folyókon állandó közúti és vasúti hidak épültek, pl. Budapesten a Lánchíd után megépült a Margit, a Ferenc József és az Erzsébet híd, valamint két vasúti összekötő híd is. Kezdett kiépülni a városi tömegközlekedés is. A lóvasutakat villamosvonalak váltották fel 1899-től. Budapesten kívül villamosok közlekedtek több vidéki nagyvárosban is, pl. Miskolc, Kassa, Nyíregyháza, Debrecen, Nagyvárad, Szeged, Szabadka, Arad, Temesvár, Nagyszeben.

1. Társasági élet színterei/ korzózás (F. Dózsa Katalin: A társasági élet szerepe a XIX. században)

A korzó az egész évadban a legfontosabb mindennapi tevékenység az asszonyok, fiatal leányok és urak életében. Itt találkoznak az ismerősök, „véletlenül” a szerelmesek, itt lehet megbírálni a másik ruháját, és a középosztály alsóbb rétegeinek kifigyelni a legújabb divatot, akárcsak Párizsban. Budapesten is több helyszíne van a korzónak. Évszaktól, napszaktól függően is változik, és követi a város fejlődését. „A tavasz legelső derűs napjait benn a fővárosban az Erzsébet téren szokás megünnepelni. Százan és ezren jelennek itt meg a tavasz első mosolyában gyönyörködvén.” A városliget április és május hónapokban áll teljes pompájában és néha zsúfolva van sétáló, kocsikázó, lovagló és evező városi néppel. A Duna-part a gyalogosan hűsölőké: „Fővárosunk corsója a Ferencz József és Rudolf rakpart szebb napokon hemzseg a sétálóktól, a kávéházak előtt nagyszámú sokaság élvezi az üde tavaszi léget, a városligetben elegáns fogatok, deli lovagok és Amazone-ok sorban egymást követik. Az egykorú újságokból, visszaemlékezésekből is azt tudhatjuk meg, hogy az elegáns belvárosi üzletekkel teli Váci utca a déli korzó helyszíne. Viszonylag új társasági találkozóhely a városligeti korcsolyapálya. Az országgyűlés ülése is társasági program. Az előkelőségek rendszeresen eljárnak a karzatra, a megjelentekről, ott viselt ruhájukról többször olvashatunk részletes leírást. Hasonlóan illik elmenni a Kisfaludy Társaság vagy a Tudományos Akadémia gyűléseire is.

1. Társasági élet színterei/ bálok

Az igazi társasági idény az új színházi bemutatókkal kezdődik: „November vége felé kezdődik nálunk a szezon. A születés és pénz arisztokráciája pedig nagyrészt kitűzte már azon napokat, melyeken vendégszerető termeibe hívja össze ösmerőseit. Ez estélyeken mutatják ki a hölgyek leginkább elegantiájukat és finom ízlésüket. A színházi előadásokon való rendszeres részvétel hozzátartozik a társaságbeli hölgyek és urak életéhez, a nézőtér a legújabb divat színpada. Az Operaház megnyitása után az első premier a legfényesebb, új színházi toalettek bemutatóhelye, amelyek leírásával néha a tudósító majdnem ugyanolyan gonddal foglalkozik, mint magával az előadással. Mégis a bálok a legfontosabb társasági események. Nagyon komolyan veszik, hogy a báli mulatságok ideje január elejétől február közepéig tart. A táncestélyek alig rejtett célja a leányok férjhezmenetele. „A jogászbálok éjszakáján a vigadó a fővárosi szépségek hitelesítő intézete. Innét kerülösen a legelegánsabbak rendezői vigyáznak arra, hogy ne kelljen választás elé állítaniuk a meghívottakat. 1870-ben például az írók segélyegylete január 15-én tartja estélyét, a jogászbál január 22-én, a medikus-, technikus- és regattabál viszont február 15-én van. A divatlap kiemeli még a színész- és bohócbált. Február 24-én udvari bál van, a megjelentek száma 3400-3500 fő. A budapesti bálokat a nagyobb szállókban, illetve a Vigadóban (bécsiesen redout) rendezik.

1. Kaszinók

Az ősmintát, az 1827-ben alapított Nemzeti Kaszinót angol előképek nyomán Széchenyi István arisztokraták részvételével az ország szellemi emelkedésén munkálók műhelyének szánta. Az igazi áttörést természetesen a kiegyezés hozta. Országszerte gomba módra szaporodtak az új kaszinók, egyletek, klubok. Ám az elit számára még mindig csupán egy hely állt rendelkezésre: a Nemzeti Kaszinó. Ez azonban egyre inkább az arisztokrácia gyülekezőhelyévé vált. Aki nem tudott vagy nem akart itt tag lenni, az nehezen találhatott magának megfelelő társaskört. Ezt a problémát próbálták meg orvosolni azok, akik 1883-ban két jelentős kaszinót hoztak létre, az Országos Kaszinót és a Lipótvárosi Kaszinót. A női kaszinó hosszas előkészítés után 1900. január 1-jén nyílt meg az Országos Kaszinó épületében, a ritkán használt, földszinti úgynevezett Sárga-szalonban. Fő célkitűzése az volt, hogy a kaszinó tagjainak a feleségeit tömörítse és számukra tartalmas szórakozási lehetőségeket nyújtson, míg férjeik ugyanabban az épületben, de jól elkülönülve tölthették szabadidejüket.

1. Higiénia változása

A 19. század közepétől az elsősorban a városi-polgári középosztálynak szánt életvezetési tanácsadó irodalomban a higiéniai elvárások morális és presztízskérdésként jelentek meg. „A tisztaság az első erények egyike”, írta az egyik korai, 1854-ben megjelent illemtankönyv. A gyermekek nevelésének is egyik leghangsúlyosabb elemévé vált a test és a ruházat tisztaságára vonatkozó normák elsajátítása. Ezek az előírások azonban egyelőre inkább csak a látható elemekkel, a lakás és a ruházat tisztaságával foglalkoztak. Ha a testtel kapcsolatban egyáltalán részletekbe bocsátkoztak, akkor a ruhával nem fedett részek, az arc, a köröm és a haj, illetve férfiaknál a szakáll és a bajusz ápoltságát követelték meg. Az eltakart test, netán az altest tisztaságáról nemigen szóltak. A városi-polgári társadalomban csak a 20. század elején kezdődött a higiéniai kultúra mélyreható átalakulása, amelynek eredményeként a test rendszeres, napi megtisztítása belső igénnyé vált.

A higiéniai normák megváltozását leginkább a vízvezeték-hálózat kiépüléséhez, illetve a fürdőszobák tömeges építésének kezdetéhez köthetjük. Addig a háló volt a tisztálkodás helye, itt állt a mosdószekrény vagy asztal, rajta mosdótállal és kancsóval. Fürödni a konyhában, fadézsában vagy lemezkádban lehetett. Amíg a vizet fáradságos munkával lehetett csak a lakásba juttatni, érthető módon igen takarékosan bántak vele. A hétköznapi gyakorlat azonban a vízvezeték megjelenése után is csak lassan változott. A fürdőszobák egy ideig még inkább státuszszimbólumok voltak, és csak fokozatosan váltak folyamatosan használt helyiséggé. Budapest igényesebb bérházainak nagyobb lakásaiban az 1880-as években kezdtek fürdőszobát építeni. Noha a vízvezeték ebben az évtizedben rohamos gyorsasággal elterjedt (1890-re már a fővárosi házak 70 százalékába bevezették. A nagyobb vidéki városokban a századfordulótól kezdtek elterjedni a fürdőszobák. A cselédek számára a félemeleteken külön illemhelyet, a mosókonyhák szomszédságában pedig cselédfürdőt alakítottak ki, amelyet a háztartási alkalmazott havonta egyszer vehetett igénybe. A fürdőszobában általában egy mosdó és egy fürdőkád képezte a berendezést. A polgári családban jellemzően naponta kétszer mosakodtak. A reggeli hideg vizes mosdás és fésülködés, szájöblítés, valamint a tiszta ruha felvételének jelképes értelmet is tulajdonított a nevelési irodalom: a lélek tisztaságával is összefüggésbe hozták. Az esti mosdás az arc, a nyak és a hónalj megmosásából, valamint fogmosásból állt. Az egész testet hetente egyszer, a fürdés vagy nagytisztálkodás alkalmával mosták meg. A mosakodáshoz általában bolti szappant használtak. (Szemben a mosószappannal, amit még sokfelé házilag főztek.) A fürdőszobával legtöbb helyt kíméletesen bántak s csak keveset használták. […] Az általános felfogás azt tanította, hogy „a sok fürdés ártalmas”, mert a gyerekek elpuhulnak. Legtöbb helyen lomtárnak használták a fürdőszobát, ahová bejártak ugyan mosakodni a családtagok, de üggyel-bajjal mozoghattak csak a homályos helyiségben felhalmozott bőröndök, a kismosás után száradni aggatott ruhadarabok, a cipő- és ruhatisztító szerek között. Sok ismerősünknél a fürdőkádban porosodtak a málhák, s a kádat talán csak év végén, szilveszterkor adták át egy napra eredeti rendeltetésének. A századvégi polgárság általában csak akkor fürdött, ha beteg volt vagy ha nősült. De a fürdőszobát azért megkövetelték a lakástól; csak nem nagyon használták.

1. Lakásviszonyok

Korszakunkban a lakáskultúra mindvégig jellemzi a társadalmi rétegeket. Az arisztokrácia vidéki kastélyokban lakik. A telet, ha teheti, főleg Bécsben, Pozsonyban, ritkábban Pest-Budán saját palotájában vagy bérelt lakosztályában tölti. 1867 után főleg Pestre és Budára húzódnak, Pesten a Nemzeti Múzeum környékén kisebb arisztokrata negyed alakul ki. A köznemesség többnyire a falvakon belül, utcasorban, kisebb kertben, gazdasági épületek közelében elhelyezkedő udvarházakban lakik. A 18. század végétől kezdődik a stílusos, tartós anyagokból emelt udvarházak nagyobb arányú építése. A kisiparos és kiskereskedő rétegek a 19. század első kétharmadában falun, mezővárosban, sokszor a parasztságéval szinte azonos alaprajzú épületekben éltek. Legkevésbé lehetséges egységesen bemutatni a polgárság lakóhelyét. A zárt beépítésű városokban emeletes vagy földszintes házaikban a munkahely (műhely, bolt, iroda) és a lakás közvetlenül egymás közelében helyezkedett el. A szaporodó bérpaloták és úri bérházak földszintjét üzleti célokra használták, az emeleten kiképzett lakásokban éltek a polgárcsaládok. A 19. század végére kialakult és tartósan megmaradt középpolgári minta három egymásba nyíló szobából és mellékhelyiségből állt: a szigorúan intim háló, az ebédlő és a szalon-nappali. A gazdagabbak hat-nyolc szobát is lakhattak, a nagypolgári családok villákat építtettek. A 20. század elején egész negyed alakult ki belőlük a budapesti Városliget közelében, vidéken például a debreceni Nagyerdő mellett.

A gyári munkások 19. századi lakáskörülményei elsősorban a hirtelen növekvő fővárosban okoztak gondot. Gyorsan kialakult a korabeli világvárosokra jellemző zsúfoltság és magas lakbér. A körfolyosós bérkaszárnyák és a barakkok udvari vagy utcai kutakkal és közös illemhelyekkel voltak ellátva. Az egy szoba-konyhás lakások helyiségei funkcionálisan alig különböztek egymástól. A főváros 1908–1910-ben építtette a Százados úti földszintes munkástelep 288 lakását, ahol vívmánynak számított a bevezetett folyóvíz, a vízöblítéses WC (fürdőszoba nélkül) és a külön kamra.

1. Nők szerepének megváltozása a városokban (két fő)

- A 19. század második felében új és sokáig mélységes idegenkedéssel fogadott jelenségnek számított, hogy a modernizáció velejárójaként a nők növekvő számban jelentek meg pénzkereső munkavállalóként a nagybirtokon, a gyárakban és az üzletekben, majd valamivel később – nagyobb számban csak a 20. században – az alkalmazotti és értelmiségi pályákon. Az I. világháború előtti évek Magyarországán már minden negyedik-ötödik nő folytatott pénzkereső tevékenységet, legalább az év egy részében. Fizetett munkát azonban ebben a korban a nők általában csak életük egy rövid szakaszában, jellemzően 15–25 éves koruk között, házasságkötésük előtt végeztek.

A társadalom normái csak lassan alkalmazkodtak a hétköznapi valósághoz: a természetesnek, öröknek hitt női szerepek – feleség, háziasszony, anya – betöltését írták elő számukra.

Munkásnők, kofák, konyhalányok

Lassan, de biztosan haladt előre a nők foglalkoztatásának kiszélesedése az iparban is. Noha csak néhány ágazatban (főleg a ruházati, élelmiszer- és dohányiparban) tudták őket nagyobb számban alkalmazni, a századelőn a gyáriparban foglalkoztatott munkások negyede már nő volt. Az ipari munkavállalás a nők többsége esetében életszakaszhoz volt kötve: a munkásnők zöme házasságkötés után feladta munkahelyét.

A textilipar fejletlensége következtében nálunk viszonylag alacsony volt a női és gyerekmunka igénybevétele. Általában segédmunkásként vagy napszámosként alkalmazták őket, ennek megfelelően alacsony bérért. 1910 előtt alig volt olyan szakma, amelyben a nők szakképzettséget szerezhettek. A kivételek közé tartozott az ékszerész, órás, műszerész, fényképész, valamint a divatipar foglalkozásai.

Nagy számban űztek pénzkereső foglalkozást a nők olyan, a hagyományos társadalomban is megszokott területeken, mint a kereskedelem (piaci és vásárcsarnoki kofák, majd a boltok, áruházak eladónői) és a vendéglátás. Az egészségügyben foglalkoztatottak zömét a szülésznők tették ki, ezen belül is főleg az oklevél nélküli ún. parasztbábák.

## - A 19. század vége felé a nők – fiatal lányként – tömegesen léptek be a fizetett munka világába háztartási alkalmazottként, azaz cselédként.

- Hivatali és értelmiségi pályák

Igazi feltűnést keltett – és többnyire makacs ellenkezést váltott ki –, amikor a nők megjelentek a hivatali és értelmiségi pályákon. Bár a középosztály alapállása változatlanul az volt, hogy a férfinak olyan állásra, illetve jövedelemre kell szert tennie, amelyből el tudja tartani a családját, a század utolsó harmadától „úrinők” is mind nagyobb számban kényszerültek kenyérkereső munka végzésére. A középosztály kiszélesedésével együtt járt ugyanis a viszonylagos anyagi gyengülés, a modernizációval pedig meglazultak a rokonsági kötelékek: a családok mind kevésbé tudták, illetve akarták vállalni a pártában maradt lánytestvér vagy nagynéni eltartását.

Elsősorban az eltartó nélküli, férjhez nem ment, elvált vagy megözvegyült nőknek kellett állást vállalniuk, vagy átvenniük a családi műhely, üzlet vezetését. Előfordult, hogy a „kényszeremancipált” özvegy nők sikeresebbnek bizonyultak, mint néhai férjük. Herczegh Ferenc fiatalon egyedül maradt nagymamája nemcsak megtartotta a súlyos adósságokkal átvett vagyont, hanem látványosan fellendítette a családi selyemgyárat. „Húsz évig úgy dolgozott, mint egy férfi, és úgy takarékoskodott, mint egy özvegyasszony.” Néha házasságban élők is rákényszerültek, hogy keresőként vállaljanak részt a család eltartásában, mégha ez szégyennek is tűnt.

## - A tanítónő

A középosztályi pályák közül először az oktatásügy alsó szintjén sikerült teret nyerniük a nőknek. A legalacsonyabb presztízsű szellemi foglalkozásra hamar beengedték a nőket: az első tanítónők az 1850-es évek végén jelentek meg a katedrákon. 1869-ben még csak 4 százalékot tettek ki, de a hetvenes évek végétől látványosan nőtt az érdeklődés a pálya iránt: a századfordulón már az elemi iskolai tanítók negyede nő volt, a tanítóképzők növendékei között pedig már többséget alkottak a lányok! Ugyanakkor minél feljebb haladunk az iskolák rangsorában, annál kevesebb női tanerővel találkozunk, hiszen a gimnáziumi és egyetemi oktatást csak a század végén nyitották meg előttük.

A tanítónők tömeges megjelenése idején komoly sajtóviták folytak arról, képesek-e a férfihoz hasonló szellemi munkára, elég erősek-e fizikailag a pályához, „szívbéli tulajdonságaiknál” fogva alkalmasak-e mások gyerekeinek nevelésére, fiatalságuk, szépségük nem vonja-e el a munkától figyelmüket, elvehetik-e a családfenntartó férfiaktól a munkalehetőséget? Sokfelé gondolták úgy az iskolafenntartók, hogy ha egy tanítónő férjhez megy, le kell mondania állásáról. Veszélyesnek tartották ugyanis az iskolás gyermekek erkölcsére, ha „áldott állapotban lévő nőszemélyt” kell a katedrán maguk előtt látni. A tanítónők közül tényleg kevesen mentek férjhez: ha igen, akkor többnyire elhagyták a pályát.

- Orvosi pálya

Az értelmiségi foglalkozások közül a tanári mellett még az orvosi pályákon fogadták el viszonylag hamar a nők megjelenését. Egyrészt azért, mert a nevelés és az ápolás hagyományos női foglalkozásnak számított, azaz kevésbé sértette a nemek közti munkamegosztás fennálló rendjét, másrészt a lányok nevelését, illetve a női betegségek, valamint a gyermekek gyógyítását jobb kezekben tudták az orvosnőknél. A gyakorlatban azonban az orvosi pálya az első világháborúig mégsem vált igazán elfogadott női foglalkozássá, noha az orvosi kar az elsők között volt a felsőoktatásban, amelyet megnyitottak a lányok előtt.

## - Postáskisasszonyok és titkárnők

A technikai fejlődés és a munkaszervezet differenciálódása is teremtett újabb munkalehetőségeket a nőknek. A postai és távközlési hálózat kiépülésével párhuzamosan megjelentek a postás és a telefonos kisasszonyok. Eleinte jellemzően a férfi tisztviselők vitték be a hivatalba lányukat vagy feleségüket.

- A vállalati adminisztrációban a nők főleg az 1890-as évektől, az írógép elterjedésével összefüggésben hódítottak teret titkárnőként, gépírónőként. A közhivatalok ugyanakkor még az alsó szintekre sem engedték be őket, nem is szólva a jogi végzettséget igénylő hatalmi pozíciókról.

Hirdetés

Hirdetés

1. Egyházi és állami ünnepek

A három nagy egyházi ünnep tisztelete mélyen gyökerezett minden keresztény felekezet híveinél: a karácsony, a húsvét, a pünkösd. Ilyenkor az is ellátogatott a templomba, aki máskor elhanyagolta ezt. A hétköznap-ünnep váltakozását legáltalánosabban a hat munkanapra következő vasárnapok biztosították. Ünnepi munkaszünetet elsősorban a parasztok és kisiparosok tartottak, akik maguk szabták meg, mikor dolgoznak. Ugyanez vonatkozik a szombatot ünneplő zsidókra is. Az állami és nemzeti ünnepekre a polgári társadalomban támadt igény, mint a nemzeti azonosságtudat szimbólumaira. Március 15-ét országszerte nyilvánosan 1860-ban ünnepelték meg – hatósági ellenzéssel szemben. Hivatalos ünneppé azonban nem vált, elsősorban a ’48-as érzelmű olvasókörökben és protestáns templomi istentiszteleteken emlékeztek meg róla, úgy, mint gyásznapként október 6-áról. Katolikus kezdeményezésre 1860-ban – felekezetre való tekintet nélkül – Szent István napját is önkényuralom-ellenes nemzeti tüntetésként ünnepelték meg, ami egyúttal annak egyházi jellegét is kezdte megszüntetni. Visszatérve az ünnepekhez, azok a rendi társadalomban egyházi kötődésűek, tengelyükben a vallási kultusz áll. A polgári társadalomban az elvilágiasodás csökkenti a vallás erejét, és megjelenik a szabadidő mai fogalma. A nemeseknek is volt szabad ideje, csak nem tudatosodott, hiszen minden dolgát, a hivatali ügyintézést, a társas élet alkalmain és az ünnepeken való részvételt, a rokoni és baráti kapcsolatok karbantartását, a vadászatot, gazdaságának irányítását kötelesség- és feladatteljesítésként végezte. Nem tett igazán különbséget elfoglaltság és kikapcsolódás-pihenés között. A polgár viszont elválasztotta a munkát és a szabadidőt, hogy erőt gyűjtsön a fokozott többletmunkához, azaz ciklikusan pihenésre, családi programokra, társas életre, turisztikára, sportra és talán a legjellemzőbbre, nyaralásra fordítsa.

1. Változás a karácsonyi ünnepekben

## A karácsonyfa bevonulása az otthonokba

A karácsony ünneplésének, illetve az előkészületeknek az a koreográfiája, amelyet többé-kevésbé ma is követünk, a 19. század első felében alakult ki, és a második felében terjedt el a szélesebb körben a városlakó középrétegek körében.

Az első karácsonyfát az 1820-as évek végén állították Pest-Budán – legalábbis Podmaniczky Frigyes báró emlékiratai szerint az ő drezdai születésű anyja hozta magával a szokást.

Az elsőség persze valójában kideríthetetlen. A protestáns északi német vidékek karácsonyi szokásait a 19. század elején kezdték utánozni Bécs legfelső köreiben, 1814-ben. A szokás terjedésének kedvező társadalmi hátteret biztosított a biedermeier korszak, amelyet a családiasság és az otthonosság kultusza, a magánszférába való visszahúzódás és bezárkózás jellemzett. Hangsúlyváltás következett be az ünneplésben, legalábbis a városi középosztály körében: az ünnep legfontosabb helyszínévé a templom helyett az otthon vált, fő tartalmává pedig a családi együttlét.

A karácsonyfával egyidejűleg vált a Karácsony akusztikus jelképévé a „[Csendes éj, szentséges éj”](https://www.youtube.com/watch?v=G9JXATSbywc) kezdetű dal. A Salzburg közelében fekvő kisváros, Oberndorf templomában 1818 karácsonyán csendült fel először a helyi tanítónak (aki mellékállásban orgonált is a miséken) a segédlelkész versére írt zenéje, amely egyre szélesebb körben hovatovább egyedüli „kellékként” emlékeztetett az ünnep eredeti spirituális tartalmára. Közben az ünnep vallási és érzelmi – a családi összetartozást erősítő – tartalma mellett mind nagyobb jelentőséget kapott egy addig is létezett, ám mellékesnek számító szál: a gyermekek megörvendeztetése apró ajándékokkal. Az ajándékozást nevelési eszköznek tekintették, a „jó viselkedést” (értsd: engedelmesség, tisztelettudás, kötelességteljesítés) jutalmazták vele – legalábbis elvileg.

A század elején szokásos apróságok – édesség, gyümölcs – helyébe egyre inkább a születő játékipar termékei léptek. A keresztény hagyományban gyökerező szokás terjedése, sőt állandó bővülése természetesen a kereskedők messzemenő helyeslésével találkozott...

1. Sportélet kialakulása

Az egyletek közül ki kell emelnünk a sporthoz kapcsolódókat. A korábbi testedzéssel szemben (például lovaglás, vívás, lövészet), melyek a nemesi katonai hagyományoknak megfelelően elsősorban ügyességet fejlesztettek és az erőnlétet biztosították, újdonságot jelentett az egészség karbantartása, a verseny és nyilvánosság, azaz a bemutató jelleg. Sőt a sportolás társasági alkalomnak is számított: évközben a teniszpályákhoz, télen a jégpályákhoz elsétálni és csupán nézelődni divattá vált. A Pesti Korcsolyázó Egylet 1869-ben alakult, de versenyeket csak a ’90-es évektől rendezett. A sportokat, a fürdőéletet vagy a szervezett természetjárást elsőként nagyon gyakran az arisztokrácia népszerűsítette, résztvevőinek többsége viszont a polgárságból került ki. A Nemzeti tornacsarnokot 1870-ben nyitották meg Pesten. A nagy fordulat akkor következett be, amikor gróf Eszterházy Miksa Angliából hazatérve megszervezte az ország és egyben a kontinens első angol típusú sportegyesületét, a Magyar Athletikai Clubot (MAC), és még abban az évben az első nyilvános versenyre is sor került, majd bevezették a bajnoki címet. A MAC sok évtizeden át vezető klubként működött, számos, addig nálunk nem űzött sportág megismertetése kapcsolódik a nevéhez. A 19. század végén az atlétikai számok, küzdősportok, angolszász eredetű labdajátékok, súlyemelés, úszás, kerékpározás honosodtak meg Magyarországon. Sorra alakultak a nevezetes klubok: 1888-ban a Magyar Testgyakorlók Köre (MTK), 1898-ban a Budapesti Egyetemi Athletikai Club (BEAC), melynek első elnöke báró Eötvös Lóránd volt, 1899-ben a Ferencvárosi Torna Club (FTC). A sportot a legtisztább amatőrizmus jellemezte. A tömegmozgalommá válás csalhatatlan jele, hogy 1911-be megalakult a Vasas- és Fémmunkások Szakszervezetének Sport Clubja is. Hamarosan nemzetközi szinten is jelentkeztek az eredmények. Az 1896. évi első modernkori olimpiáról Athénből a nyolctagú magyar csapat atlétikából két bronz- és egy ezüstérmet, Hajós Alfréd jóvoltából pedig két úszószámban aranyat hozott haza. Ettől kezdve minden olimpián szereztek első helyet a magyarok. 1908-ban Londonban a kard egyéni és csapatverseny megnyerésével kezdődtek a sok éven át tartó vívósikerek.

1. Kávéházak

A társas élet színterei a dualizmus korában változatos képet mutatnak. Az adott korban meghatározó szerepet játszottak a kávéházak, cukrászdák is. A kávéfogyasztás elterjedése az oszmán birodalom terjeszkedésével függött össze, és a törököktől származik a kávéélvezet szokása. A 19. század második felében ívelt magasra a kávéház magyarországi karrierje. A polgár szocializációjának egyik fontos intézményévé lett, ezért beszéltek „kávéházi kultúráról” mint életérzésének tipikus kifejeződéséről. A városiasodás szimbolikus tényezőjének számított, ha egy település főterén kávéház nyílott. A 20. század első éveiben becslések szerint Budapesten 500-700 kávéház működött nagyszámú asztaltársasággal és törzsvendégekkel, művészek, újságírók, kereskedők, különféle szabadfoglalkozásúak mindennapos találkozóhelyeként. Többféle újság, számos folyóirat állt a vendégek rendelkezésére. Az   
1900-as évek elején hatóságilag előírt berendezés volt a kávéházakban, hogy legalább két billiárdasztalt fel kellett állítani. A kávéházakban dominóztak, sakkoztak és a hely jellegétől függő kártyajátékot is játszottak, és természetesen ételt, italt fogyasztottak.

1. Színházak, mozik

Ebben a korszakban épült a legtöbb mai budapesti nagyszínház. A módosabb polgárság szívesen látogatta az új Operát, a kétszer is új épületbe költöző Nemzeti Színházat és a Vígszínházat (ahol modern prózai darabokat nézhetett), illetve az Operett Színházat, ahol a „modern” bécsi operetteket láthatta. Működött még a Magyar Színház, a Népszínház és a Királyi Színház is. Az Opera 1884-ben nyitotta meg kapuit.1875-ben jött létre a Zeneakadé- mia. Sok kis orfeum, kabaré is nyílt. Ide az alacsonyabb társadalmi osztályba tartozók jártak szórakozni. 1896-ban vetítették Budapesten az első mozgóképet. Heltai Jenő nevezte el ezt mozinak.1913-ban már 114 mozi működött Budapesten, igaz, nem önállóan, hanem egy kávéházhoz tartozva. A városi szegénység a cirkuszban és a Vidámpark elődjében, az Angolparkban szórakozott.

1. Turizmus kialakulása

A mai értelemben vett turizmusról nyilvánvalóan a korszakban nem beszélhetünk, de már elindult az a fejlődés, ami Európa többi országára is jellemző volt. A társadalom rétegeinek változása mindig is hatással volt a turizmusra, hiszen az anyagi lehetőségek alapjaiban határozzák meg a mai napig azt, ki utazik és ki nem. Nem volt ez másképp a 19. században sem. Sőt! Abban az időben elsősorban a nemesség engedhette meg magának, hogy utazzon és a társadalmi változások hozták magukkal azt a tendenciát, mely alapján egyre szélesebb rétegek tudtak a turizmusba Magyarországon is bekapcsolódni. „Az új utas tömegeket a kifejlődő kapitalizmus meggazdagodó polgársága adja” – írta Gyömrei Sándor, aki az 1850–1914 közötti korszakot a polgári utazások korának nevezte. Ennek az új, a vagyonosok szélesedő körében meghonosodó divatnak meghatározó helyszínei a fürdők és a hegyvidék: a nyaralás a víz mellett és a hegyekben. „1903. július 27-én […] A vidéki városok tehetős polgárai is kiköltöztek a természetbe: „fürdőzni”. Ennek a szónak a 19. századi tartalma sokkal összetettebb, mint amit ma értünk rajta: „magában foglalta a fölfrissülést, a testedzést, az arra rászorulók gyógyulását és nem utolsó sorban a szabadidő kellemes eltöltését, a pihenést, szórakozást, sőt a nyaralást is.” A korszak gyógyvízre épülő leghíresebb magyar fürdőhelyei pl. Pöstyén, Herkulesfürdő, Tusnád, Borszék, Parád, Harkány voltak. A magyar fürdőknek komoly konkurenciát jelentettek a Monarchia híres és felkapott fürdőhelyei: főleg Karlsbad. A nyaralás másik kedvelt és a korszakban egyre nagyobb népszerűségnek örvendő helyszíne a Balaton volt, mely egyben a hazai falusi turizmus kialakulásának is igencsak kedvezett. Természetesen akkoriban csak a szűk elit nemesi réteg élhetett ezzel a lehetőséggel. A reformkorban nagy lendületet kapott a balatoni turizmus, mely elsősorban a természeti szépséget és romantikát hangsúlyozta, nem pedig a ma oly divatos balatoni fürdőzést. Ebben a korszakban inkább a figyelemfelkeltés volt a cél. Később alakult ki a „dualizmuskori‖ fürdőkultúra”, vagy más néven a „második Balaton-kultusz”. Csak a századforduló előtti évtizedben alakult ki a tóban fürdés divatja. A balatoni települések sokaságából már ekkor is két település emelkedik ki, az északi parton Balatonfüred, a déli parton Siófok, melyek már ekkor versengtek egymással.

Felhasznált források:

<http://doktori.bibl.u-szeged.hu/1096/1/glozik.dolg..pdf>

<http://tudasbazis.sulinet.hu/hu/tarsadalomtudomanyok/tortenelem/az-ujkor-1492-1914/a-dualizmus-kori-magyar-tarsadalom/tarsadalom-a-dualizmus-kori-magyarorszagon>

<https://mindennapoktortenete.blog.hu/2013/12/31/karacsonyi_keszulodes_a_boldog_bekeidokben>

<https://mindennapoktortenete.blog.hu/2014/09/14/noi_munkavallalas_kezdetek>

<https://mindennapoktortenete.blog.hu/2014/01/26/higienia_188>

***Márai Sándor: Egy polgár vallomásai. Budapest, 1934.***

<http://berze2007.atw.hu/tortenelem/14.doc>